กรุงเทพมหานคร ประดับไม้ดอกตลอดแนวถนนราชดำเนิน เนื่องในโอกาสวันเฉลิมพระชนมพรรษาสมเด็จพระนางเจ้าฯ พระบรมราชินี
นางศิลปสวย ระวีแสงสูรย์ ปลัดกรุงเทพมหานคร เปิดเผยว่า เนื่องในโอกาสวันเฉลิมพระชนมพรรษา สมเด็จพระนางเจ้าฯ พระบรมราชินี วันที่ 3 มิถุนายน 2564 กรุงเทพมหานครโดยสำนักสิ่งแวดล้อม ได้ประดับตกแต่งถนนราชดำเนินกลาง ตั้งแต่สะพานผ่านฟ้าลีลาศ อนุสาวรีย์ประชาธิปไตย จนถึงบริเวณหน้าโรงแรมรัตนโกสินทร์ ลานพลับพลามหาเจษฎาบดินทร์ และลานพระราชวังดุสิต ด้วยไม้ดอกประดับโทนสีเหลืองและสีม่วง กว่า 90,000 ต้น อาทิ ดาวเรืองฝรั่งเศสดอกสีส้ม ดาวเรืองดอกสีเหลือง แพงพวยคละสี สร้อยไก่คละสี บานชื่นแคระ พุดศุภโชค เตยด่างเหลือง ซึ่งตลอดแนวถนนราชดำเนินจะมีป้าย “ทรงพระเจริญ” ที่ทำด้วยดอกไม้สด หลากสีสัน ทั้งนี้ ประดับตั้งแต่วันที่ 29 พฤษภาคมที่ผ่านมานอกจากนี้ สำนักโยธายังได้ประดับตกแต่งไฟ ตลอดแนวถนนราชดำเนินกลาง ประดับธงตามแนวถนนราชดำเนินกลาง ถนนราชดำเนินนอกและถนนราชดำเนินใน รวมทั้งอัญเชิญพระบรมฉายาลักษณ์ จำนวน 20 ภาพ ประดิษฐานบนซุ้มเฉลิมพระเกียรติบริเวณถนนราชดำเนิน เขตพระราชฐาน บริเวณหน้าสวนสาธารณะและสะพานลอยคนเดินข้าม เป็นต้น